Broj: 711-I-1020-M-98/18-04-8

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Marka Primorca, savjetnika Predsjednice Republike Hrvatske za gospodarstvo,** za davanjem mišljenja Povjerenstva, na 18. sjednici, održanoj 13. srpnja 2018.g., daje sljedeće

**MIŠLJENJE**

1. **Na temelju članka 14. stavka 1., u vezi s člankom 20. stavkom 3. ZSSI-a dužnosnik Marko Primorac, savjetnik Predsjednice Republike Hrvatske za gospodarstvo, ne može za vrijeme, kao ni u razdoblju od dvanaest mjeseci nakon prestanka obnašanja navedene dužnosti, biti član Nadzornog odbora trgovačkog društva HEP d.d.**
2. **Na temelju članka 14. stavka 2. ZSSI-a dužnosnik Marko Primorac, može istovremeno uz obnašanje dužnosti savjetnika Predsjednice Republike Hrvatske za gospodarstvo biti član Upravnog vijeća Hrvatskog zavoda za mirovinsko osiguranje koje je proglašeno ustanovom od posebnog državnog interesa, bez prava na naknadu, osim prava na naknadu putnih i drugih opravdanih troškova i pod uvjetom da nije član upravnog vijeća u druge dvije ustanove, odnosno član nadzornog odbora dva izvanproračunska fonda.**

1. **Dužnosnik Marko Primorac može za vrijeme obnašanja dužnosti savjetnika Predsjednice Republike Hrvatske za gospodarstvo biti član Revizorskog odbora trgovačkog društva Hrvatska lutrija d.o.o. te primati naknadu za isto.**

Obrazloženje

Zahtjev za davanjem mišljenja Povjerenstva podnio je Marko Primorac, savjetnik Predsjednice Republike Hrvatske za gospodarstvo. U knjigama ulazne pošte zahtjev je zaprimljen pod poslovnim brojem 711-U-2140-M-98/18-01-5, dana 9. srpnja 2018.g. te se povodom istog vodi predmet broj M-98/18.

Člankom 3. stavkom 1. podstavkom 36. ZSSI-a propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata, dužnosnici u smislu toga Zakona. Stoga je i Marko Primorac, povodom obnašanja dužnosti savjetnika Predsjednice Republike Hrvatske za gospodarstvo na koju dužnost ga je imenovala Predsjednica Republike Hrvatske, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je Odlukom Predsjednice Republike Hrvatske od 26. lipnja 2018.g., koja je stupila na snagu 1. srpnja 2018.g., imenovan na dužnost savjetnika Predsjednice Republike Hrvatske za gospodarstvo. Dužnosnik nadalje navodi da je člankom 4. stavkom 1. podstavkom 3. Odluke o Uredu predsjednice Republike Hrvatske („Narodne novine“, broj 20/15., 81/16. i 116/16.) propisano da se u Uredu imenuju državni dužnosnici, među ostalim, savjetnici Predsjednice Republike. Dužnosnik citira i odgovarajuću odredbu Zakona o obvezama i pravima državnih dužnosnika („Narodne novine“ broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09.., 150/11., 22/13., 102/14., 103/14., 03/15. i 93/16.) sukladno kojoj se državnim dužnosnikom smatra i dužnosnik kojeg na dužnost u Ured predsjednice Republike Hrvatske imenuje Predsjednica Republike Hrvatske sukladno posebnim propisima.

Dužnosnik nadalje navodi da je do imenovanja na dužnost savjetnika Predsjednice Republike Hrvatske ostvarivao pravo na plaću na Ekonomskom fakultetu Sveučilišta u Zagrebu te da je imenovan članom Upravnog vijeća Hrvatskog zavoda za mirovinsko osiguranje, zatim članom Nadzornog odbora trgovačkog društva HEP d.d. te članom Revizorskog odbora trgovačkog društva Hrvatska lutrija d.o.o.

Člankom 14. stavkom 1. ZSSI-a propisano je da dužnosnici **ne mogu biti članovi upravnih tijela i nadzornih odbora trgovačkih društava, upravnih vijeća ustanova**, odnosno nadzornih odbora izvanproračunskih fondova **niti obavljati poslove upravljanja u poslovnim subjektima.**

Člankom 14. stavkom 2. ZSSI-a propisano je da **iznimno**, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Čankom 20. stavkom 3. ZSSI-a, propisano je da obveze iz članka 14. stavka 1. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u podatke Sudskog registra Trgovačkog suda u Zagrebu utvrđeno je da je pod matičnim brojem subjekta: 080004306 upisano trgovačko društvo HEP d.d., OIB: 28921978587. Kao jedini član/osnivač navedenog društva upisana je Republika Hrvatska. Dužnosnik Marko Primorac upisan je kao zamjenik predsjednika Nadzornog odbora navedenog trgovačkog društva

U sudskom registru istog trgovačkog suda, pod matičnim brojem subjekta: 080200694 upisano je i trgovačko društvo Hrvatska lutrija d.o.o., OIB: 27905228158. Jedini osnivač/član navedenog trgovačkog društva također je Republika Hrvatska, a dužnosnik Marko Primorac nije upisan kao član Uprave niti kao član Nadzornog odbora tog trgovačkog društva.

U Sudskom registru Trgovačkog suda u Zagrebu upisana je i ustanova Hrvatski zavod za mirovinsko osiguranje. Jedini osnivač navedene ustanove je Republika Hrvatska

Uvidom u rješenje Vlade Republike Hrvatske od 14. prosinca 2016.g. utvrđeno je da je navedenim rješenjem dužnosnik Marko Primorac imenovan članom Upravnog vijeća Hrvatskog zavoda za mirovinsko osiguranje.

Povjerenstvo obrazlaže da je zabrana članstva u upravnim tijelima i nadzornim odborima trgovačkih društava propisana beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o tome jesu li ili ne u državnom vlasništvu ili od posebnog državnog interesa.

Povjerenstvo nadalje ističe da zabrana članstva u upravnim i nadzornim tijelima trgovačkih društava obvezuje dužnosnike još dvanaest mjeseci od dana prestanka obnašanja dužnosti, stoga dužnosnik Marko Primorac za vrijeme, a ni u razdoblju dvanaest mjeseci nakon prestanka obnašanja dužnosti savjetnika Predsjednice Republike Hrvatske za gospodarstvo ne može biti član nadzornog odbora trgovačkog društva HEP d.d..

Člankom 6. stavkom 4. ZSSI-a propisano je da je dužnosnik nakon izbora ili imenovanja na javnu dužnost dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. Budući da je dužnosnik zatražio mišljenje Povjerenstva pravovremeno, odnosno neposredno nakon stupanja na dužnost, poziva se isti da se bez odgađanja razriješi članstva u predmetnom nadzornom odboru.

U odnosu na članstvo u Upravnom vijeću Hrvatskog zavoda za mirovinsko osiguranje, Povjerenstvo je izvršilo uvid u Odluku o popisu pravnih osoba od posebnog državnog interesa („Narodne novine“ broj 144/10., 16/14., 55/15. i 105/15.) te utvrdilo da je istom Hrvatski zavod za mirovinsko osiguranje proglašen ustanovom od posebnog državnog interesa.

Slijedom navedenoga, sukladno članku 14. stavku 2. ZSSI-a dužnosnik Marko Primorac može obavljati funkciju člana Upravnog vijeća Hrvatskog zavoda za mirovinsko osiguranje koje je proglašeno od posebnog državnog interesa, ali bez prava na naknadu, osim prava na naknadu putnih i drugih opravdanih troškova.

Povjerenstvo ukazuje dužnosniku da vodi računa o tome da dužnosnici mogu biti članovi u **najviše do dva** upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave.

Vezano uz članstvo u Revizijskom odboru trgovačkog društva Hrvatska lutrija d.o.o. Povjerenstvo je izvršilo uvid u Pravilnik o radu istog, kao i u mjerodavne odredbe Zakona o reviziji („Narodne novine“ broj, 127/17.).

Člankom 65. Zakona o reviziji propisano je da je subjekt od javnog interesa dužan imati revizijski odbor. Revizijski odbor može biti samostalan odbor ili odbor nadzornog odbora odnosno upravnog odbora subjekta koji je predmet revizije. Navedenim zakonom dalje se propisuju zadaće revizijskog odbora. Revizijski odbor tako, sukladno članku 66. Zakona, uz zadaće propisane Uredbom (EU) br. 537/2014, ima i sljedeće zadaće: izvješćuje nadzorni odbor ili neizvršne članove upravnog odbora o ishodu zakonske revizije te objašnjava na koji način je zakonska revizija pridonijela integritetu financijskog izvještavanja i objašnjava ulogu revizijskog odbora u tom procesu, prati proces financijskog izvještavanja i dostavlja preporuke ili prijedloge za osiguravanje njegovog integriteta, glede financijskog izvještavanja prati djelotvornost sustava unutarnje kontrole kvalitete i sustava upravljanja rizicima te, ako je to primjenjivo, unutarnju reviziju, bez kršenja svoje neovisnosti, prati obavljanje zakonske revizije godišnjih financijskih izvještaja i godišnjih konsolidiranih financijskih izvještaja, uzimajući u obzir sve nalaze i zaključke Ministarstva financija u skladu s člankom 26. stavkom 6. Uredbe (EU) br. 537/2014, ispituje i prati neovisnost revizorskog društva u skladu s člancima 48., 49., 50., 52., 53. i 54. ovoga Zakona te člankom 6. Uredbe (EU) br. 537/2014, a posebno prikladnost pružanja nerevizorskih usluga u skladu s člankom 44. ovoga Zakona, člankom 4. stavcima 2. i 3. te člankom 5. Uredbe (EU) br. 537/2014 koje podliježu njegovu prethodnom odobrenju te je odgovoran za postupak izbora revizorskog društva te predlaže imenovanje revizorskog društva u skladu s člankom 16. Uredbe (EU) br. 537/2014, osim ako se primjenjuje članak 16. stavak 8. Uredbe (EU) br. 537/2014.

Pravilnikom o radu Revizijskog odbora Hrvatske lutrije d.o.o. propisano je da članovi Revizijskog odbora mogu biti iz reda članova Nadzornog odbora i drugi članovi koje imenuje i opoziva Skupština Društva. Članove Revizijskog odbora iz reda članova Nadzornog odbora imenuje i opoziva Nadzorni odbor. Revizijski odbor ima ukupno tri člana, uključujući predsjednika i zamjenika predsjednika. Najmanje jedan član Revizijskog odbora mora biti stručan u području računovodstva i/ili revizije, a članovi Revizijskog odbora kao cjelina moraju imati znanje o sektoru u kojem posluje Društvo. Predsjednik i većina članova Revizijskog odbora moraju biti neovisni u odnosu na Društvo. Revizijski odbor samostalan je u svom radu, a prestankom rada Nadzornog odbora prestaje i rad Revizijskog odbora. Članovi Revizijskog odbora imaju pravo na naknadu za rad u istom. Revizijski odbor sastaje se najmanje jednom kvartalno, sukladno ciklusima financijskog izvještavanja, procesa revizije financijskih izvještaja i unutarnje revizije.

Slijedom navedenog, Povjerenstvo zaključuje kako je Revizijski odbor operativno tijelo Nadzornog odbora trgovačkog društva Hrvatska lutrija d.o.o. te da navedeno tijelo ne zahtjeva stalni angažman članova, već se rad obavlja na sastancima koji se sazivaju prema potrebi. Uzevši u obzir ovlasti navedenog odbora, način imenovanja i druge okolnosti, Povjerenstvo utvrđuje kako rad u navedenom odboru ne predstavlja poslove upravljanja poslovnim subjektom u smislu članka 14. stavka 1. ZSSI-a, niti poslove redovitog i stalnog zanimanja u smislu članka 13. stavka 2. ZSSI-a. Slijedom navedenoga, nema zapreke da dužnosnik Marko Primorac istovremeno uz obnašanje dužnosti savjetnika Predsjednice Republike Hrvatske bude član navedenog Revizijskog odbora i da za navedeno prima naknadu.

Povjerenstvo ukazuje dužnosniku da je prihode stečene obavljanjem funkcije člana Revizijskog odbora trgovačkog društva Hrvatska lutrija d.o.o. obvezan navesti u izvješću o imovinskom stanju dužnosnika.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Primorac, elektronička dostava
2. Objava na internetskoj stranici Povjerenstva
3. Pismohrana